Obec Lieskovany na základe § 6 ods. 1 zákona č. 369/1990 Zb. o obecnom zriadení v znení nehorších predpisov a v súlade s ustanovením § 36 ods. 7 písm. b) a c) zákona NR SR č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov

**v y d á v a**

**Všeobecného záväzného nariadenia Obce**

**č. 1/2015,**

**o spôsobe náhradného zásobovania vodou, odvádzania odpadových vôd a o zneškodňovaní obsahu žúmp na území obce Lieskovany**

**Článok 1**

**Úvodné ustanovenia**

1. Toto všeobecne záväzné nariadenie (ďalej len „VZN“) sa dotýka všetkých občanov, ktorí žijú, alebo vlastnia nehnuteľnosť na bývanie na území obce Lieskovany, fyzických a právnických osôb, ktoré prevádzkujú svoju činnosť na území obce Lieskovany, sú napojení na verejný vodovod alebo majú vlastnú studňu, z čoho vyplýva, že produkujú odpadové vody, ktoré vypúšťajú do žumpy.
2. Všeobecne záväzné nariadenie (ďalej len „nariadenia“) upravuje :

* Dočasné obmedzenie alebo zákaz užívania pitnej vody na iné účely, ak je to nevyhnutné na zabezpečovanie zásobovania pitnou vodou v obci v čase jej nedostatku,
* Spôsob náhradného zásobovania vodou a náhradného odvádzania odpadových vôd a o zneškodňovaní obsahu žúmp podľa miestnych podmienok.

1. Prevádzkovateľom verejného vodovodu je: Podtatranská prevádzková spoločnosť, a.s., Hraničná 662/17, 058 89 Poprad, IČO: 36 500 968.

**Článok 2**

**Dočasné obmedzenie užívania pitnej vody**

1. Prevádzkovateľ verejného vodovodu je povinný oznámiť obci a príslušným orgánom a organizáciám prerušenie alebo obmedzenie dodávky pitnej vody v termíne stanovenom § 32 zákona č. 442/2002 Z. z. o verejných vodovodoch a kanalizáciách, vrátane obnovenia dodávky vody v normálnom režime z verejného vodovodu.
2. Dočasne obmedziť alebo zakázať užívanie pitnej vody z verejného vodovodu na iné účely ako je zásobovanie obyvateľov pitnou vodou môže vyhlásiť starosta obce, a to : miestnym rozhlasom, písomným oznámením na úradnej tabuli obce a na internetovej stránke obce v dôsledku poklesu výdatnosti vodného zdroja, najmä vplyvom nepriaznivých klimatických podmienok a po vyhlásení mimoriadnej situácie. Vo vyhlásení sa uvedie čas, od kedy platí obmedzenie alebo zákaz užívania pitnej vody z verejného vodovodu na iné účely ako je zásobovanie obyvateľov pitnou vodou.
3. Obmedzenie, prerušenie dodávky, zákaz užívania pitnej vody, ako aj ich ukončenie sa vyhlási obecným rozhlasom, oznámením na úradnej tabuli obce a na internetovej stránke obce.
4. V čase obmedzenia užívania pitnej vody na iné účely ako je zásobovanie obyvateľov pitnou vodou je zakázané používanie pitnej vody z verejného vodovodu na polievanie záhrad, ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, polievanie klziska, stavebné účely a upratovanie.
5. V čase zákazu užívania pitnej vody na iné účely ako je zásobovanie obyvateľov pitnou vodou je zakázané celodenne, používanie pitnej vody z verejného vodovodu na polievanie záhrad, ihriska, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, polievanie klziska, stavebné účely a upratovanie.
6. Dodávka pitnej vody bude v plnom rozsahu obnovená bez meškania po odstránení dôvodov obmedzenia alebo zákazu užívania pitnej vody z verejného vodovodu na iné účely, ako je zásobovanie obyvateľov pitnou vodou. O obnovení dodávky pitnej vody obec informuje obyvateľov v mieste obvyklým spôsobom.

**Článok 3**

**Spôsob náhradného zásobovania pitnou vodou**

1. Náhradné zásobovanie pitnou vodou sa vykonáva v prípade dlhodobého prerušenia, alebo obmedzenia dodávky vody z verejného vodovodu z dôvodov:

* mimoriadnej udalosti, mimoriadnych klimatických podmienkach,
* pri poruche na verejnom vodovode,
* pri ohrození života a zdravia ľudí alebo majetku,
* pri obmedzení zásobovania vodou.

1. Ak nemožno zabezpečiť dodávku pitnej vody verejným vodovodom, prevádzkovateľ verejného vodovodu v spolupráci s obcou zabezpečí dodávku pitnej vody náhradným zásobovaním pitnou vodou.
2. Dodávka pitnej vody náhradným zásobovaním sa zabezpečuje rozvozom cisternami s pitnou vodou alebo inými prepravnými prostriedkami, alebo výdajom balenej vody.
3. Rozvoz vody po obci bude podľa zverejneného časového harmonogramu.
4. Čas pristavenia cisterny s pitnou vodou a rozvozu dohodnutom v bode 4 oznámi obec v obecnom rozhlase, oznámením na úradnej tabuli obce a na internetovej stránke obce.
5. Odberné miesta a miesta pristavenia cisterny s pitnou vodou: **priestor pred obecným úradom.**
6. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve na osobu denne: 15 litrov.
7. V mimoriadne nepriaznivých podmienkach 5 litrov na osobu denne, najviac na tri po sebe nasledujúce dni.

**Článok 4**  
**Náhradné odvádzanie odpadových vôd**

Vlastníkom a súčasne i prevádzkovateľom verejnej kanalizácie je Obec Lieskovany. V prípade prerušenia alebo obmedzia odvádzania odpadových vôd do verejnej kanalizácie z dôvodu mimoriadnej udalosti (pri poruche na verejnej kanalizácii, pri ohrození zdravia ľudí alebo majetku, pri vykonávaní plánovaných opráv, údržbárskych a revíznych prác) prevádzkovateľ verejnej kanalizácie zabezpečí ich zneškodňovanie odvozom do čističiek odpadových vôd.

**Článok 5**  
**Zneškodňovanie obsahu žúmp**

1. Vlastník žumpy je povinný udržiavať a prevádzkovať žumpu tak, aby nedochádzalo k únikom odpadových vôd zo žumpy do okolia a k ohrozovaniu alebo poškodzovaniu zdravia obyvateľov alebo životného prostredia.
2. Obsah žumpy je dovolené vyvážať len na miesta na to určené. Zakázané je vypúšťať alebo vyvážať obsah žumpy do:

* povrchových a podzemných vôd na pozemkoch v intraviláne a extraviláne mesta
* stokovej siete verejnej kanalizácie, dažďovej kanalizácie, krytých rigolov, krytých profilov vodných tokov, záhrad, rigolov, na trávnaté plochy, poľnohospodárske a lesné pozemky a iné plochy, aj keby boli vo vlastníctve užívateľa žumpy.

1. Vlastník žumpy musí zabezpečiť vývoz a zneškodňovanie obsahu žumpy v intervaloch zodpovedajúcich kapacite žumpy na vlastné náklady prostredníctvom oprávnenej právnickej osoby alebo fyzickej osoby oprávnenej na podnikanie v súlade s platnými predpismi.

**Článok 6**

**Povinnosti spojené s užívaním žumpy**

1. Užívateľ žumpy je povinný vybudovať a prevádzkovať žumpu tak, aby nedochádzalo k úniku obsahu žumpy do okolia a k ohrozovaniu, alebo poškodzovaniu zdravia obyvateľov, alebo životného prostredia.
2. Užívateľ žumpy musí zabezpečiť vývoz a zneškodnenie obsahu žumpy v intervaloch primeraných kapacite žumpy na vlastné náklady prostredníctvom oprávnených právnických osôb alebo fyzických osôb a v súlade s platnými právnymi predpismi.
3. Prepravca obsahu žumpy je povinný ho odovzdať k zneškodneniu len na miesto na to určené - na čistiareň odpadových vôd, ktorej prevádzkový poriadok to umožňuje.
4. Ak sa pri kontrole zistí, že znečisťovanie vôd, napr. studní, potoka, prípadne pôdy v okolí žumpy je v príčinnej súvislosti s technickým stavom žumpy, v takomto prípade je užívateľ žumpy povinný nechať vypracovať nový doklad o vodotesnosti žumpy.
5. Zakazuje sa vypúšťanie obsahu žúmp do záhrad, priekop, na trávnaté plochy a všetky poľnohospodárske a lesné pozemky, aj keby boli vo vlastníctve užívateľa žumpy.
6. Zakazuje sa vypúšťanie obsahu žúmp do povrchových a podzemných vôd a do verejnej dažďovej kanalizácie a mimo miest na to určených.

**Článok 7**

**Sankcie**

1. Porušenie povinnosti a zákazu ustanoveného týmto VZN fyzickou osobou je priestupkom podľa § 48 zákona č. 372/1990 Zb. o priestupkoch v znení neskorších právnych predpisov, za ktorý môže obec uložiť pokutu do 33,00 EUR.
2. Porušenie povinnosti a zákazu ustanoveného týmto VZN právnickou osobou a fyzickou osobou oprávnenou na podnikanie je iným správnym deliktom, za ktorý môže obec podľa § 13 ods. 9 písm. a) zákona č. 369/1990 Zb. o obecnom zriadení v znení neskorších predpisov uložiť pokutu do výšky 6 638,00 EUR.
3. Pri určovaní výšky pokuty sa prihliada najmä na škodlivé následky porušenia povinnosti, dĺžky trvania protiprávneho stavu a na okolnosti, za ktorých k porušeniu povinnosti došlo.
4. Výnos z pokút uložených obcou je príjmom rozpočtu obce.
5. Kontrolu nad dodržiavaním tohto nariadenia vykonávajú:

a) starosta obce,

b) hlavný kontrolór obce,

c) poslanci obecného zastupiteľstva obce.

6. Právo vykonávať kontrolu majú aj iné kontrolné orgány.

**Článok 8**

**Záverečné ustanovenie**

1. Na tomto VZN sa uznieslo Obecné zastupiteľstvo v Lieskovanoch dňa13.02.2015 uznesením č. 6/2015.
2. Zmeny tohto VZN schvaľuje Obecné zastupiteľstvo v Lieskovanoch.
3. Toto VZN nadobudne účinnosť 15. dňom od vyvesenia na úradnej tabuli obce.

Lieskovany, dňa 16.02.2015

JUDr. Peter Tököly

starosta obce

Vysvetlenie k technickým vymedzeniam a požiadavkám žumpy:

1. Žumpa je podzemná vodotesná nádrž bez odtoku, určená na zhromažďovanie odpadových vôd z domácností.
2. Stavba žumpy musí zodpovedať príslušným všeobecne záväzným právnym predpisom a technickým normám.
3. Umiestnenie žumpy na pozemku musí umožňovať prístup k žumpe za účelom jej vyprázdňovania a musí byť umiestnená tak, aby umožňovala výhľadové pripojenie stavby na verejnú kanalizáciu.
4. Dno a steny žumpy musia byť vodotesné – nepriepustné, tak aby odpadová voda nepresakovala do okolitého prostredia a neznečisťovala ho.
5. Prevádzkovateľ žumpy je povinný vybudovať a prevádzkovať žumpu tak, aby nedochádzalo k únikom odpadových vôd zo žumpy do okolia a k ohrozovaniu alebo poškodzovaniu zdravia obyvateľov alebo životného prostredia.
6. Najmenšia vzdialenosť žumpy od studne individuálneho zásobovania vodou musí zodpovedať príslušnými slovenským technickým normám.

Zverejnené na obecnej tabuli dňa : 16.02.2015